**Infobrev fra styret, slutten av august 2021**

**Dugnad på fellesområdene:** Lørdag 28.8 kl 14-16. Møt opp på lekeplassen, ta med hansker og hageredskaper. Og selvfølgelig arbeidslyst og topp humør!

**Kvistbil:** Fra søndag 29.8 kl 10 og frem til mandag kl 15.45 kan hageavfall plasseres på veien og plenen øst for containerne på parkeringsplassen. De som skal jobbe på kvistbilen får påminnelse på sms – sjekk ellers oversikten i Solstikka. Der står også “reglene” for størrelse osv. IKKE knyt igjen søppelsekkene, og lag så “skikkelige” bunter som mulig av kvisten din.

**Panel:** Det har noen ganger vist seg å være vanskelig å skaffe det panelet som skal brukes hos oss: vestlandspanel med hulkil, 145 mm bred. Hvis det er flere/mange kolonister som trenger panel kan det være lurt å gå sammen om bestilling hos en leverandør. Gi i så fall et hint til styret, så prøver vi å koordinere dere😊

**Vindusstørrelser:** Det har i det siste vært flere byggesøknader om å bytte vinduer, der vinduet som skal byttes ut for eksempel har feil størrelse eller feil sprosser. Når du skal bytte, vær klar over at du må bytte til den typen og størrelsen som står beskrevet i dagens byggeforskrifter. Dem finner du på solvangregler.no.

**Nødplakat:** På Solvangregler finner du også en nødplakat laget for hver enkelt hytte, med nøyaktig stedsangivelse som kan oppgis hvis uhellet skulle være ute. [Solvang - nødplakater (solvangregler.no)](https://www.solvangregler.no/nodplakater/)

**Pliktarbeid:** Alle parsell-leiere skal gjennomføre minst 10 timer pliktarbeid i komiteen din i året + 5 timer annet hvert år på kvistbil/kafe el.l. Det er fortsatt en god del som ikke har fullført disse timene. Ta kontakt med din komiteleder hvis det gjelder deg. Ellers sender styret i år ut en faktura som må betales; 300 kr pr time som ikke er fullført. Siden høstmarkedet/loppemarkedet er avlyst i år også, kommer styret til å lage en liste over oppgaver som skal løses i hagen i høst til disse komitemedlemmene. Har du forslag til en oppgave du har lyst til å påta deg? Send en epost til [solvang4@kolonihager.no](mailto:solvang4@kolonihager.no)

**Strøm:** Det er snart tid for å lese av strømmen i hver enkelt hytte. I år kommer vi trolig be dere om å sende et bilde av strømmåleren. Det er ennå ikke helt avklart hvordan vi skal løse innsendingen av bildene, men følg med😊

**Vinterboer:** Lyst til å bo i kolonihagen i vinter? Det er ikke satt noen søknadsfrist ennå, men inntil tre hytter kan være bebodd om vinteren, så kanskje det er noe å begynne å tenke på..?

**God høst ønsker fra styret; Kolbjørn, Rikke, Mona, Rune, Bodil, Cornelis, Preben og Trine**